石氏畫苑
作者：陳師道
朝代：宋

paragraphs: 卒行無好步，事忙不草書。
能事不促迫，快手多麤疏。
君看荷葦槲葉扇，崔家仲叔三人俱。
掃除事物費歲月，收定神氣忘形軀。
恍然有得奪天巧，衰顔生態能相如。
市師信手無贏餘，一日畫出東封圖。
眼前百口怪神速，背後千指爭邪𣤔。
君家畫苑傾東都，錦囊玉軸行盈車。
補完破碎收亡逋，欲得不計有與無。
問君此病何當祛，君言無事聊自娛。
世間何事非迷途，挾策未必賢樗蒲。
苑中最愛文與蘇，情親不獨生同閭。
自謂知子誰如余，叔也不癡回不愚。
憐君用意常勤劬，揮毫灑墨填空虛。
風梢雨葉出新意，老樹僵立何年枯。
我生百事不留意，外物不足煩敺除。
翰墨纔能記名字，模臨寫貌無工夫。
見溺不救危不扶，獨無一物充庖厨。
看君髮漆顔丹朱，意氣健如生馬駒。
逢人不信六十餘，郁然一莖無白鬚。
呂翁落寞起釣屠，南山四老東宮須。
人生晚達有如此，應笑虞翻早著書。